送宋次道學士赴太平州
作者：歐陽修
朝代：宋

paragraphs: 古堤老柳藏春煙，桃花水下清明前。
江南太守見之笑，擊鼓插旗催解船。
侍中令德宜有後，學士清才方少年。
文章秀粹得家法，筆畫點綴多餘妍。
藏書萬卷復强記，故事累朝能口傳。
來居侍從乃其職，遠置州郡誰謂然。
交游一時盡英俊，車馬兩岸來聯翩。
船頭朝轉暮千里，有酒胡不爲留連。